text: Masser af tyvekoster i sommerhus
  08 april 2011 kl. 06.36
  En mand og en kvinde fra Fredricia har leget gangster-par i sommerhus-området ved Jegum nær Oksbøl. De havde et pænt lager af tyvekoster.
  Parret blev standset af en politipatrulje, og da det viste sig, at de havde tyvekoster i bilen, besluttede betjentene at se nærmere på det sted, hvor de boede.
  
  Lager hos naboen
  Parret fra Fredericia opholdt sig i et lejet sommerhus i Jegum. Umiddelbart var der ikke noget usædvanligt i sommerhuset. Det undrede dog betjentene, at der var lys ovre hos naboen. 
  Der var ikke nogen hjemme, men gennem vinduerne kunne betjentene se, at der lå adskillige computere og anden elektronik. Det så nærmest ud ti at være en slags fjernlager for tyvekoster.
   
  Parret fra Fredericia kunne ikke rigtigt forklare sig ud af sagen. Men det får de lejlighed til i dag under en nærmere afhøring hos politiet i Varde.
  